b'\n_START_ARTICLE_\nBernardo Bellotto\n_START_SECTION_\nBiografija\n_START_PARAGRAPH_\nBernardo Bellotto gim\xc4\x97 Venecijoje. T\xc4\x97vas \xe2\x80\x93 Lorenzo Antonio Bellotto (San Marko prokuratorius), motina \xe2\x80\x93 Fiorenza Canal (Kanaleto sesuo). 1736 m. Belotas prad\xc4\x97jo mokytis Kanaleto studijoje. 1739\xe2\x88\x921741 m. jis nutap\xc4\x97 serij\xc4\x85 paveiksl\xc5\xb3 Henriui Hovardui, Anglijos Karlailio hercogui (4 i\xc5\xa1 j\xc5\xb3 teb\xc4\x97ra Hovardo pilyje Anglijoje). 1741 m. Belotas ved\xc4\x97 Elisabetta Pizzorno, kuri lyd\xc4\x97jo dailinink\xc4\x85 jo kelion\xc4\x97se po Europ\xc4\x85. 1742 m. nuvyko \xc4\xaf Rom\xc4\x85, ten tap\xc4\x97 Romos vedutas (veduta \xe2\x80\x93 realisti\xc5\xa1kas, didelio formato, detalus miesto arba kra\xc5\xa1tovaizd\xc5\xbeio pie\xc5\xa1inys). 1744 m. ir 1745 m. keliavo po \xc5\xa1iaur\xc4\x97s Italij\xc4\x85 tapydamas aplankyt\xc5\xb3 miest\xc5\xb3 vedutas. Kaip ir daugelis kit\xc5\xb3 dailinink\xc5\xb3 jis dirbo Sardinijos karaliui Karoliui Emanueliui III._NEWLINE_1747 m. jis keliavo \xc4\xaf Miunchen\xc4\x85. 1747\xe2\x80\x931758 m. Belotas gyveno Drezdene pakviestas Lenkijos karaliaus Augusto III. Jis buvo paskirtas dvaro dailininku su 1750 taleri\xc5\xb3 metine alga. Ten jis tap\xc4\x97 Drezdeno miestovaizd\xc5\xbeio, Pirnos priemies\xc4\x8dio paveikslus, kurie dabar laikomi buvusio Drezdeno gro\xc5\xbeio prisiminimu, kuris buvo prie\xc5\xa1 subombarduojant miest\xc4\x85 per II pasaulin\xc4\xaf kar\xc4\x85._NEWLINE_Susidom\xc4\x97jimas dailininku augo ir 1758 m. jis buvo pakviestas Marijos Terez\xc4\x97s atvykti \xc4\xaf Vien\xc4\x85. \xc4\x8cia jis tap\xc4\x97 miesto paminklus. 1760 m. Pr\xc5\xabsijos armijai bombarduojant Dresden\xc4\x85 buvo sugriautas dailininko namas, Belotas patyr\xc4\x97 didelius nuostolius, buvo sunaikinti paveikslai ir gravi\xc5\xabr\xc5\xb3 formos. 1761 m. dailininkas buvo Miunchene. 1763 m. mirus Augustui III Beloto darbai tapo ne tokie svarb\xc5\xabs Drezdene. 1764 m. jam buvo par\xc5\xabpintas postas naujai \xc4\xafkurtoje Drezdeno meno akademijoje, kurioje vyravo klasicizmo \xc5\xa1alininkai. Tod\xc4\x97l dailininkas 1767 m. i\xc5\xa1vyko \xc4\xaf Sankt Peterburg\xc4\x85 ie\xc5\xa1kotis darbo. Bekeliaujant Belotas priem\xc4\x97 pakvietim\xc4\x85 i\xc5\xa1 Lenkijos karaliaus Stanislovo Augusto Poniatovskio atvykti \xc4\xaf Var\xc5\xa1uv\xc4\x85. Nuvyk\xc4\x99s jis pasiliko ten, tapo dvaro dailininku su 400 dukat\xc5\xb3 metine i\xc5\xa1moka ir toliau tap\xc4\x97 miesto paveikslus. Bernardo Beloto pie\xc5\xa1iniai buvo naudojami atstatant Var\xc5\xa1uvos miest\xc4\x85 po II pasaulinio karo._NEWLINE_Bernardas Belotas mir\xc4\x97 Var\xc5\xa1uvoje 1780 m. Jo paveikslai pasi\xc5\xbeymi tokiu pat tiksliu pie\xc5\xa1iniu kaip Kanaleto, ta\xc4\x8diau yra tamsesni\xc5\xb3 \xc5\xa1e\xc5\xa1\xc4\x97li\xc5\xb3 ir \xc5\xa1altesni\xc5\xb3 ton\xc5\xb3.'